text: [{"text_idx": "#000006", "text": "Hanga vit enn fast i\u0301 idealinum um fullkomnu hu\u0301smo\u0301\u00f0urina?"}, {"text_idx": "#000009", "text": "Ta\u00f0 tykist i\u0301 \u00f8llum f\u00f8rum meir enn so at vera hendan leiklutin, summir menn enn droyma um, at kvinnan a\u0301tekur s\u00e6r aftur. Og ein hoyrir eisini summar ungar kvinnur tala fyri n\u00f8krum li\u0301knandi i\u0301 dag: at t\u00e6r si\u0301ggja ta\u00f0 sum fr\u00e6lsi at vera heimagangandi og passa si\u0301ni b\u00f8rn."}, {"text_idx": "#000010", "text": "Alt gott um at vera heimaarbei\u00f0andi, men o\u0301tru\u0301ligt, at fo\u0301lk enn i\u0301 2020 so gott sum bara si\u0301ggja kvinnur ho\u0301ska i\u0301 leiklutinum sum tann uppofrandi hu\u0301smo\u0301\u00f0urin. Havi ennta\u0301 s\u00e6\u00f0 summi fara so langt sum til at halda, at ALLAR kvinnur a\u0301ttu at a\u0301tiki\u00f0 s\u00e6r hendan leiklutin aftur \u2013 sum um ta\u00f0 er ta\u00f0 einasta, kvinnur kunnu bru\u0301kast til. Tey, sum halda hetta kynsleiklutaby\u0301ti\u00f0 vera ideelt, hvussu kunnu tey i\u0301mynda s\u00e6r, at allar kvinnur h\u00f8vdu trivist i\u0301 leiklutinum?"}, {"text_idx": "#000011", "text": "Perso\u0301nliga kundi eg onganti\u0301\u00f0 droymt um at uppgivi\u00f0 mi\u0301tt arbei\u00f0i fyri at vera hu\u0301sarhaldskona fyri ein mann, passa b\u00f8rn- og einki anna\u00f0! Ta\u00f0 hev\u00f0i veri\u00f0 reint spill av mi\u0301num ressursum og evnum, og eg hev\u00f0i mistrivist naka\u00f0 so illa, var\u00f0 eg tvinga\u00f0 til ta\u00f0. Og by the way... ta\u00f0 finnast faktiskt eisini menn, sum h\u00f8vdu elska\u00f0 at havt heimagangandi leiklutin fyri u\u0301tiarbei\u00f0andi konuna, so hvi\u0301 kundu teir ikki eins v\u00e6l kunna\u00f0 a\u0301tiki\u00f0 s\u00e6r tann leiklutin uttan at skula o\u0301ttast fyri at ver\u00f0a s\u00e6ddir sum \u201co\u0301mansligir\u201d?"}, {"text_idx": "#000012", "text": "Eitt er at seta eina \u00e6ru i\u0301 ta\u00f0 at vera heimagangandi og gera hu\u0301sligt arbei\u00f0i. Ta\u00f0 er alla \u00e6ru vert og alt gott um ta\u00f0. Ta\u00f0 finnast uttan iva b\u00e6\u00f0i kvinnur og menn, sum hava hug til at vera heimagangandi, ho\u0301ast eg rokni vi\u00f0, at flestir menn neyvan h\u00f8vdu vilja\u00f0 bru\u0301kt alla si\u0301na ti\u0301\u00f0 upp a\u0301 umsorganar- og hu\u0301sligt arbei\u00f0i uttan at fa\u0301a l\u00f8n afturfyri \u2013 fyri ikki at tala um o\u0301ttan fyri stigmatisering."}, {"text_idx": "#000014", "text": "Hava vit gloymt upprunaors\u00f8kina til stri\u0301\u00f0i\u00f0 fyri kvinnufri\u0301gering?\nEr ta\u00f0 veruliga eina sli\u0301ka forti\u0301\u00f0, vit a\u0301ttu at strembt eftir at fingi\u00f0 aftur? Tey, sum halda ta\u00f0 \u2013 hava tey gloymt ors\u00f8kina til, hvi\u0301 no\u0301gvar kvinnur ikki longur orka\u00f0u ta\u00f0 mynstri\u00f0, sum var, og gj\u00f8rdu uppreistur mo\u0301ti ti\u0301 vi\u00f0 at fara upp i\u0301 kvinnur\u00f8rsluna og stri\u0301\u00f0ast i\u0301 100 a\u0301r fyri at fri\u0301gera kvinnurnar fra\u0301 tr\u00e6ldo\u0301mi?"}, {"text_idx": "#000016", "text": "Men loysnin er ikki at tvinga allar kvinnur heim aftur til gry\u0301turnar at arbei\u00f0a fyri onga l\u00f8n, og aftur gera t\u00e6r 100 % fi\u0301ggjarliga bundnar av at hava ein (u\u0301tiarbei\u00f0andi) mann, og harvi\u00f0 eisini for\u00f0a teimum i\u0301 at geva si\u0301tt i\u0301kast til samfelagi\u00f0 a\u0301 annan ha\u0301tt, um ta\u00f0 er ta\u00f0 t\u00e6r hava hug og evni til."}, {"text_idx": "#000017", "text": "Lyfta heimaarbei\u00f0i upp til hei\u00f0ur og \u00e6ru \u2013 vit at l\u00f8na hetta arbei\u00f0i\u00f0\nNei, loysnin er heldur, at vit lyfta hu\u0301sligt arbei\u00f0i upp til hei\u00f0ur og \u00e6ru \u2013 meir enn nakranti\u0301\u00f0 fyrr \u2013 vi\u00f0 at geva fo\u0301lki, antin ta\u00f0 eru kvinnur ella menn, i\u00f0 velja hetta yrki sum fulllti\u0301\u00f0arstarv, v\u00e6l uppiborna l\u00f8n afturfyri si\u0301tt arbei\u00f0i, solei\u00f0is at tey ikki noy\u00f0ast at vera fi\u0301ggjarliga bundin av at undirgeva seg onnur, men kunnu kla\u0301ra seg sja\u0301lvi, antin tey eru i\u0301 parlag ella ikki."}, {"text_idx": "#000018", "text": "Um ta\u00f0 var eitt l\u00f8nt arbei\u00f0i at vera heimagangandi og taka s\u00e6r av heimininum, b\u00f8rnum, sju\u0301kum og gomlum, so v\u00e6nti eg ikki, at hetta arbei\u00f0i\u00f0 hev\u00f0i veri\u00f0 li\u0301ka so undirmett, sum ta\u00f0 ofta er i\u0301 dag, ella li\u0301ka so kni\u0301vskori\u00f0 bundi\u00f0 upp a\u0301 kyn."}, {"text_idx": "#000019", "text": "Men ta\u00f0 krevur eina st\u00f8rri hugbur\u00f0sbroyting, ti\u0301 vit eru so von vi\u00f0 at hugsa, at ein kvinna ikki er n\u00f8kur \u201cordilig\u201d kvinna uttan so, at hon fri\u0301villiga a\u0301tekur s\u00e6r o\u0301l\u00f8nta leiklutin sum tann uppofrandi hu\u0301smo\u0301\u00f0urin, i\u00f0 ofrar si\u0301tt (bu\u0301skaparliga) fr\u00e6lsi fyri at passa mann og b\u00f8rn, og at ein ma\u00f0ur ikki er ein \u201cordiligur\u201d ma\u00f0ur, uttan so at hann fer u\u0301t at arbei\u00f0a fyri at tjena pengar til familjuna."}, {"text_idx": "#000020", "text": "B\u00e6\u00f0i kyn mugu luttaka i\u0301 umsorganarkollveltingini\nEg havi einki i\u0301mo\u0301ti, at foreldur velja at ra\u00f0festa si\u0301ni b\u00f8rn. Tv\u00f8rturimo\u0301ti haldi eg, sum nevnt, at tey skulu hava uppiborna l\u00f8n afturfyri at gera ta\u00f0, ti\u0301 \u00f8ll b\u00f8rn hava uppibori\u00f0 meira ti\u0301\u00f0 og uppmerksemi fra\u0301 foreldrum teirra. Men eg haldi ikki, at ta\u00f0 einans eigur at liggja a\u0301 mammunum at taka seg burturu\u0301r arbei\u00f0smarkna\u00f0inum fyri at vera saman vi\u00f0 b\u00f8rnunum."}, {"text_idx": "#000021", "text": "Sonevnda \u201cumsorganarkollveltingin\u201d, fo\u0301lk tosa um i\u0301 dag, er avgj\u00f8rt ney\u00f0ug og tiltrongd, men eg o\u0301ttist samstundis fyri, at hon kann gerast eitt afturstig fyri kvinnurnar, um menninir ikki eisini eru vi\u00f0. Ti\u0301 um menn ikki eisini taka si\u0301n part heima, dragna kvinnurnar afturu\u0301r a\u0301 arbei\u00f0smarkna\u00f0inum, umframt at (summir) arbei\u00f0sgevarar aftra seg vi\u00f0 at seta kvinnur, ti\u0301 teir vita, at t\u00e6r hava longri barnsbur\u00f0arfarloyvi enn menn og eru ti\u0301 ikki li\u0301ka a\u0301li\u0301tandi arbei\u00f0skraft i\u0301 teirra eygum."}, {"text_idx": "#000022", "text": "Enn er ta\u00f0 ti\u0301verri solei\u00f0is, at ta\u00f0 mest liggur a\u0301 kvinnununum at gera har\u00f0a vali\u00f0: antin ra\u00f0festir tu\u0301 ti\u0301ni b\u00f8rn ELLA ra\u00f0festir tu\u0301 ti\u0301tt arbei\u00f0i/karrieru. Einki millumting her. Tann a\u0301byrgdin a\u0301tti at veri\u00f0 betri by\u0301tt millum mann og kvinnu, so hv\u00f8rki b\u00f8rn ella karriera ver\u00f0a fors\u00f8md, fyri ta\u00f0 um foreldrini b\u00e6\u00f0i eru u\u0301tiarbei\u00f0andi. Eg skilji v\u00e6l, at mammur vilja ni\u00f0ur i\u0301 ti\u0301\u00f0, ta\u0301 b\u00f8rnini eru sma\u0301, so t\u00e6r hava betri ti\u0301\u00f0 til b\u00f8rnini. Men eg skilji ikki, hvi\u0301 menn ikki eisini vilja hava betri ti\u0301\u00f0 til b\u00f8rnini."}, {"text_idx": "#000025", "text": "Permanent link to this article: "}, {"text_idx": "#000028", "text": "Please use our Contact Form."}]